Komisijos sprendimas
2000 m. gruodžio 27 d.
dėl kvintozeno neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo
(pranešta dokumentu Nr. C(2000) 4136)
(tekstas svarbus EEE)
(2000/816/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/68/EB [2], ypač į jos 8 straipsnio 2 dalies ketvirtą pastraipą,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3] su paskutiniais pakeitimais, padarytais Komisijos reglamentu (EB) Nr. 2266/2000 [4], ypač į jo 7 straipsnio 3 dalies b punktą,
kadangi:
(1) Direktyvos 91/414/EEB 8 straipsnio 2 dalyje yra numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 15 d., patikrinimo darbų programą. Išsamios šios programos vykdymo taisyklės buvo parengtos Komisijos reglamente (EEB) Nr. 3600/92.
(2) Komisijos reglamente (EB) Nr. 933/94 [5] su paskutiniais pakeitimais, padarytais Reglamentu (EB) Nr. 2230/95 [6], buvo nustatytos veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė, kuri bus kiekvienos medžiagos įvertinimo pranešėja ir nurodyti kiekvienos veikliosios medžiagos gamintojai, laiku pateikę pranešimą pagal Reglamento (EEB) Nr. 3600/92 4 straipsnio 2 dalį.
(3) Kvintozenas yra viena iš 90 veikliųjų medžiagų, nurodytų Reglamente (EB) Nr. 933/94.
(4) Pagal Reglamento (EEB) Nr. 3600/92 7 straipsnio 1 dalies c punktą Graikija, kaip paskirtoji valstybė narė pranešėja, 1997 m. gruodžio 1 d. pateikė Komisijai pranešėjų pagal šio reglamento 6 straipsnio 1 dalies nuostatas pateiktos informacijos įvertinimo ataskaitą.
(5) Kaip numatyta Reglamento (EEB) Nr. 3600/92 7 straipsnio 3 dalyje, Komisija, gavusi valstybės narės pranešėjos ataskaitą, pradėjo konsultacijas su valstybių narių ekspertais ir su pagrindiniu pranešėju (Uniroyal Chemicals).
(6) Graikijos parengtą įvertinimo ataskaitą peržiūrėjo valstybės narės ir Komisija Augalų sveikatos nuolatiniame komitete. Ši peržiūra buvo baigta 2000 m. liepos 13 d. pateikiant Komisijos kvintozeno peržiūros ataskaitą pagal Reglamento (EEB) Nr. 3600/92 7 straipsnio 6 dalies nuostatas.
(7) Iš atliktų įvertinimų paaiškėjo, kad pateiktos informacijos nepakanka norint įrodyti, kad galima būtų tikėtis, jog siūlomomis naudojimo sąlygomis augalų apsaugos produktai, savo sudėtyje turintys kvintozeno, apskritai atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus, visų pirma dėl operatorių ir vartotojų saugos esant galimam kvintozeno poveikiui ir dėl medžiagos stabilumo aplinkoje bei jos galimo poveikio netiksliniams organizmams.
(8) Pagrindinis pranešėjas informavo Komisiją ir valstybę narę pranešėją, kad nebenori dalyvauti darbų programoje, susijusioje su šia veikliąja medžiaga, todėl papildoma informacija nebus pateikta.
(9) Dėl to šios veikliosios medžiagos neįmanoma įrašyti į Direktyvos 91/414/EEB I priedą.
(10) Pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis kvintozeno turinčių augalų apsaugos produktų atsargoms pašalinti, sandėliuoti, pateikti į rinką ir sunaudoti turėtų būti ne ilgesnis kaip 18 mėnesių, kad turimas atsargas būtų leista naudoti ne ilgiau kaip dar vieną auginimo sezoną.
(11) Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal Tarybos direktyvą 79/117/EEB [7].
(12) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Kvintozenas kaip veiklioji medžiaga neįrašomas į Direktyvos 91/414/EEB I priedą.
2 straipsnis
Valstybės narės užtikrina, kad:
1) kvintozeno turinčių augalų apsaugos produktų registracija būtų panaikinta per šešis mėnesius nuo šio sprendimo priėmimo dienos;
2) nuo šio sprendimo priėmimo dienos kvintozeno turinčių augalų apsaugos produktų registracija nebūtų išduodama arba pratęsiama pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą.
3 straipsnis
Pagal Direktyvos 91/414/EEB 4 straipsnio 6 dalies nuostatas valstybės narės suteikia atidėjimo laikotarpį, kuris yra kuo trumpesnis, bet ne ilgesnis kaip 18 mėnesių nuo šio sprendimo priėmimo dienos.
4 straipsnis
Šis sprendimas skirtas valstybėms narėms.
Priimta Briuselyje, 2000 m. gruodžio 27 d.